Hei, denne artikkelen er over ett år gammel og kan inneholde utdatert informasjon

(Dagbladet): Mens et enstemmig Storting bevilget de første milliardene til kjøp av kampflyet Lockheed Martin F-35 Lightning II (tidligere kalt Joint Strike Fighter), for kort tid siden, er danske politikere langt mer skeptiske.

I følge avisa Jyllands-Posten, som viser til den amerikanske Kongressen og kilder i NATO, skal Kina systematisk ha innhentet opplysninger og drevet industrispionasje mot prestisjeprosjektet F-35.

Norge planlegger å bruke hele 62 milliarder norske kroner på kampflyene. Til Dagbladet for to uker siden fastslo forsvarsminister Anne-Grete Strøm-Erichsen at kjøpet av de nye kampflyene var fornuftig bruk av penger.

- Riktig investering

Kjøpet av kampflyene er norgeshistoriens største investering på fastlandet.

-Det er naturlig at det blir stilt spørsmål om en investering på over 60 milliarder kroner. Men det er ingen tvil om at dette er en riktig investering, sa Strøm-Erichsen til Dagbladet.

Danmark planlegger å bruke mellom 20 og 30 milliarder kroner på fly, for å erstatte de gamle F-16 jagerflyene.

- Hacket

Men nå har danskene begynt å stille spørsmål om det er en fornuftig investering. Avisa Jyllands-Posten skriver at danske politikere frykter at flyene er hacket av kineserne.

i Danmark har politikerne ikke tatt den formelle avgjørelsen om hvilket fly som skal erstatte F-16. Men alt har tydet på at også danskene vil velge kampflyet Lockheed Martin F-35 Lightning II.

I Jyllands-Posten heter det:

SKEPTISK: Danske Venstres Troels Lund Poulsen er skeptisk til kjøp av F-35, etter at det ble kjent at kineserne skal ha hacket flyet, Foto: Dominique Faget /AFP Vis mer

«Kina har systematisk innhentet informasjon om Joint Strike Fighter», og «topphemmelige opplysninger om flyet har blitt hacket».

Opplysningene kommer i følge Jyllands-Posten fra den amerikanske Kongressen og Nato.

- Kritisk

Kineserne skal ha hentet inn opplysninger som gjør at de nå kjenner til F-35s angivelige sårbare punkter.

- Dette kan selvfølgelig utnyttes i en eventuell konflikt, sier Thomas Elkjer Nissen, ekspert i strategisk kommunikasjon på Forsvarsakademiet i København til Jyllands-Posten.

Lockheed Martin F-35 Lightning II er blant annet utstyrt med den såkalte stealth-teknologien - som skjuler flyet på en radar.

- Hvis kineserne har klart å få opplysninger om stealth-teknologien, er det kritisk, sier lektor Jens Ringsmose, ved Center for Warstudies ved Syddansk Universitet til Jyllands-Posten.

- Kjøp av kampfly er en meget stor og omfattende investering. Fra dansk side bør man derfor stille kritiske spørsmål om hvilke stater som eventuelt har innhentet informasjon om kampfly-programmet. Og hva som er blitt lekket av informasjon, sier Jens Ringsmose til den danske avisen.

Spionprogram

Hacking og cyberkrig er i dag en viktig del av det moderne våpenkappløpet hvor nasjonene konstant er på jakt etter den siste og mest avanserte teknologien.

Kina skal ha startet et program for spionasje mot F-35-kampflyene i 2009, et spionprogram som skal pågå for fullt.

KAMPFLY: Generalløytnant Christopher C. Bogdan leder arbeidet med de nye F-35 kampflyene. Nå kommer han til Oslo for å møte norske politikere. Foto: JSF/Mil Vis mer

I fjor høst skal kineserne gjennomført flere testflyvninger med et stealth-fly. Flyet som ble brukt skal være nærmest identisk med utseendet til det amerikanske Lockheed Martin F-35 Lightning II flyet.

- En trussel

Mens det i Norge er tverrpolitisk enighet om kjøpet av kampflyene, ønsker flere danske partier en utredning av konsekvensene av den påståtte kinesiske hackingen og spionasjen mot kampflyene.

De danske partiene Liberal Alliance, SF (Socialistisk Folkeparti) og Venstre krever nå en vurdering av konsekvensene av kinesernes påståtte hacking av kampfly-prosjektet.

- Dette er en ny trussel, som vi blir nødt til å vurdere grundig, sier Troels Lund Poulsen, danske Venstres forsvarspolitiske talsmann i Folketinget.

Det er ventet at danske politikere først i 2015 vil ta en endelig avgjørelse om et eventuelt kjøp av F-35.

Kina har flere ganger avvist at de har hacket kampfly-prosjektet Lockheed Martin F-35 Lightning II.

Tause myndigheter

Jyllands-Posten har forgjeves søkt kommentarer fra det danske Forsvarsministeriet.

Det norske Forsvarsdepartementet ønsker heller ikke å kommentere påstandene om at Kina ha hacket kampfly-programmet F-35.

Forsvarsdepartementet i Oslo henviser til det internasjonale F-35-programmet i USA.

Nye kampfly * Lockheed Martin F-35 Lightning II (tidligere kalt Joint Strike Fighter etter navnet på programmet) er nytt moderne kampfly.



* F-35 skal i Norge overta for jagerflyene F-16.



*F-35 er et såkalt femtegenerasjons

stealth kampfly (fly som ikke er synlig på radar).



* Kampflyet er utviklet av USA og Storbritannia, med deltakelse fra en rekke partnerland, deriblant Norge.



* Det første flyene ble levert til US Air Force 14. juli 2011.



Til Norge kommer F-35 kommer de første fire kampflyene i 2017. Norge skal kjøpe 52 F-35 kampfly.



* Anskaffelsen av kampflyene er beregnet å koste norske skattebetalere 62,6 milliarder 2013-kroner.



Kilde: Dagbladets arkiv og Wikipedia

Til uken kommer generalløytnant Christopher C. Bogdan - som leder kampfly-programmet - til Oslo. Generalløytnant Bogdan skal blant annet ha møter med Stortingets utenriks- og forsvarskomite.

Han skal også ha samtaler med forsvarsminister Anne-Grete Strøm-Erichsen.